— Шанц застаецца да таго часу, пакуль дзіця не ўсынавілі. Як толькі юрыдычны працэс завершаны, біялагічныя бацькі назаўжды страчваюць магчымасць аднавіць сваё бацькоўства. Скажу больш, усынаўляльнікі звычайна даюць дзецям не толькі новыя прозвішчы і імёны па бацьку. Нярэдка мяняюцца імя дзіцяці, дата і месца нараджэння, сям’я пераязджае на новае месца жыхарства. Трэба разумець, што міжасабовыя ўзаемаадносіны нават у біялагічных сем’ях, не кажучы пра тыя, дзе дзіця ўсыноўлена, гэта вельмі далікатная сфера, якая іншы раз стваралася на працягу многіх гадоў. Адным словам, новыя бацькі, якія знайшлі сваё шчасце, робяць магчымае і немагчымае, каб далейшае жыццё дзіцяці, сям’і праходзіла без стрэсаў, без залішняй увагі з боку абывацеляў.